Nu mai puțin de zece oameni au fost loviți de fulger, în timpul unei furtuni puternice care a avut loc în Germania, stat afectat grav de un ciclon atmosferic. Patru dintre persoane sunt în stare extrem de gravă.
Imediat după mijlocul lunii mai, un ciclon bogat în precipitații a lovit mai multe state din vestul, centrul și sudul Europei. În weekendul trecut, regiuni extinse din Germania, Belgia, Franța, Italia și Olanda au fost afectate de inundații.
Din păcate, s-au raportat și victime omenești. Sâmbătă, cancelarul german Olaf Scholz s-a deplasat în Saarland, regiune de frontieră cu Franţa şi Luxemburg, cea mai afectată de revărsarea mai multor cursuri de apă în urma ploilor foarte abundente.
Aici, a avut loc un eveniment tragic. O femeie de 67 de ani care a fost lovită de un vehicul de salvare care acționa în zonă a murit duminică seara din cauza rănilor. Primarul din localitate a spus că este o ”tragedie îngrozitoare” și a fost ”profund întristat de vești”.
Din păcate, evenimentele dramatice au continuat și în această săptămână. Luni seara, un fulger a lovit malul râului Elba, din oraşul Dresda în estul Germaniei, rănind zece persoane. Patru dintre ele au suferit răni grave, transmite DW.
Din informațiile oferite presei germane de un purtător de cuvânt al serviciilor de pompieri, doi bărbaţi, în vârstă de 27, respectiv 30 de ani, au fost resuscitaţi cu succes după ce au suferit un stop cardiac.
Incidentul de luni a venit pe fondul condiţiilor meteorologice nefavorabile şi a unei furtuni violente care a afectat oraşul Dresda. Fulgerul a lovit grupul aflat pe malul fluviului Elba, la scurt timp după ora locală 17:00 (18:00 ora României).
Victimele sunt trei femei şi şapte bărbaţi cu vârste cuprinse între 26 şi 41 de ani. Toți au fost răniți. Patru dintre aceste persoane au suferit răni grave. Pacienţii au primit îngrijiri medicale de urgenţă şi au fost transferaţi la spitale din apropiere.
Poliția a izolat zona şi a trimis un elicopter pentru a găsi alte eventuale victime. A fost emisă și o informare din partea pompierilor. ”Dacă aveți simptome cum ar fi ritm cardiac accelerat, bătăi neregulate ale inimii, amorţeală sau furnicături la nivelul extremităţilor, vă rugăm să consultaţi imediat un medic”, au avertizat autoritățiile.